B4-0611, 0634, 0676, 0679 ja 0683/98

Päätöslauselma Kosovon tilanteesta

Euroopan parlamentti, joka

- ottaa huomioon aikaisemmat päätöslauselmansa Kosovosta ja erityisesti 14. toukokuuta 1998 antamansa päätöslauselman ((Kyseisen istunnon pöytäkirja, osa II, kohta 6.)),

- ottaa huomioon neuvoston 8. ja 9. kesäkuuta 1998 pitämän kokouksen tulokset ja kokouksessa hyväksytyn yhteisen kannan sekä 15. ja 16. kesäkuuta 1998 pidetyn Eurooppa-neuvoston kokouksen, 12. kesäkuuta 1998 pidetyn entisen Jugoslavian yhteysryhmän kokouksen sekä 11. ja 12. kesäkuuta 1998 pidetyn Pohjois-Atlantin liiton puolustusministereiden kokouksen tulokset,

A. ilmaisee syvimmän huolestuneisuutensa siitä, että Serbian poliisin erikoisyksiköt, Jugoslavian armeijan yksiköt ja puolisotilaalliset joukot loukkaavat jatkuvasti ja entistä vakavammin Kosovon väestön perustavaa laatua olevia ihmisoikeuksia, toteuttavat etnisiä puhdistuksia ja syyllistyvät äärimmäisen väkivaltaisiin hyökkäyksiin Kosovon väestöä kohtaan,

B. pitää tyrmistyttävänä sitä, että poliisin erikoisyksikköjen, Jugoslavian armeijan yksikköjen ja puolisotilaallisten joukkojen mielivaltaiset, raskain asein suoritetut hyökkäykset Kosovon väestöä vastaan ovat johtaneet useiden satojen siviilien kuolemaan ja pakottaneet tuhannet ihmiset pakenemaan naapurivaltioihin ja lähialueille ja että pakolaisten määrä kasvaa jatkuvasti,

C. painottaa jälleen kerran, että väkivallan käyttö poliittisten vastustajien vaientamisessa ja terrorin käyttäminen poliittisen muutoksen saavuttamiskeinona on torjuttava ehdottomasti Kosovon kriisin ratkaisukeinojen joukosta,

D. ottaa huomioon, että kaikki tähänastiset neuvoston ja yhteysryhmän diplomaattiset ponnistelut ja taloudellinen painostus, pakotteet mukaan lukien, ovat osoittautuneet tehottomiksi,

E. painottaa jälleen kerran, että kaikki edellä mainitut Belgradin vallanpitäjien toimet uhkaavat vakavasti koko alueen ja erityisesti naapurivaltioiden ja lähialueiden rauhaa, turvallisuutta ja vakautta,

F. painottaa, että on toteutettava kaikki tarvittavat toimet, joiden avulla Belgradin vallanpitäjien suorittamat etniset puhdistukset, raaka väkivalta ja pyrkimykset tasapainon horjuttamiseksi voidaan pysäyttää, ja että Euroopan unionin ja sen jäsenvaltioiden on osallistuttava aktiivisesti näihin toimiin,

G. ottaa huomioon, että Yhdysvallat ja Euroopan unioni ovat vihdoin ilmaisseet halunsa tiukentaa Belgradin vastaisia pakotteita ja että NATO:n viimeaikaiset operaatiot merkitsevät valmiutta sotilaalliseen väliintuloon,

H. katsoo, että Montenegron tasavalta on pyrittävä säästämään raskailta toimilta, koska sen hallitus ja parlamentti pyrkivät vastuulliseen toimintaan tässä kriisissä,

I. toteaa, että Belgradin vallanpitäjien jatkuvat ja lisääntyvät hyökkäykset Kosovon väestöä vastaan tekevät Kosovon konfliktin vuoropuheluun perustuvan poliittisen ratkaisun yhä vaikeammaksi,

J. painottaa jälleen kerran, että Kosovon kriisi voidaan ratkaista hyväksyttävästi ainoastaan Belgradin vallanpitäjien ja Kosovon väestön edustajien välisen kattavan ja mielekkään, Kosovon tulevaa asemaa koskevan vuoropuhelun avulla, jonka tavoitteena on erityisasema eli laaja autonomia Jugoslavian liittotasavallan sisällä, minkä lisäksi Kosovon väestöön kohdistetut hyökkäykset on lopetettava kokonaan ja Serbian poliisin erikoisyksiköt, Jugoslavian armeijan yksiköt ja puolisotilaalliset joukot on vedettävä pois Kosovosta, ja että tämä on ainoa oikea tapa ratkaista Kosovon kriisi,

1. Tuomitsee ehdottomasti Serbian poliisin erikoisyksikköjen, Jugoslavian armeijan ja puolisotilaallisten joukkojen jatkuvat ja entistä vakavammat perustavaa laatua olevien ihmisoikeuksien loukkaukset, etniset puhdistukset ja äärimmäisen väkivaltaiset hyökkäykset Kosovon väestöä vastaan; ja tuomitsee edelleen kaikkien osapuolten väkivallan käytön;

2. Kehottaa Belgradin vallanpitäjiä välittömästi lopettamaan poliisin erikoisjoukkojen, Jugoslavian armeijan yksiköiden ja puolisotilaallisten joukkojen mielivaltaiset hyökkäykset Kosovon väestöä vastaan ja katsoo, että kansainvälisen yhteisön velvollisuus on pyrkiä kaikin mahdollisin tavoin pysäyttämään nämä hyökkäykset ja suojelemaan Kosovon siviiliväestöä etnisiltä puhdistuksilta;

3. Vaatii, että Serbian ja Kosovon albaanien edustajien väliset neuvottelut aloitetaan välittömästi uudelleen ja että ne tapahtuvat tällä kertaa todella puolueettomalla maaperällä ja kansainvälisen välittäjän avustuksella;

4. Pitää myönteisenä neuvoston hyväksymää yhteistä kantaa, johon sisältyvät Serbiaan tehtävien uusien investointien kieltäminen ja Jugoslavian liittotasavallan varojen jäädyttäminen Serbian viranomaisten uusina painostuskeinoina, mutta kehottaa samalla neuvostoa ja jäsenvaltioita ryhtymään kaikkiin muihin tarpeellisiksi katsottuihin toimiin lopettaakseen Belgradin vallanpitäjien suorittamat etniset puhdistukset, hyökkäykset ja tasapainon horjuttamispyrkimykset ja aktiivisesti kannattamaan YK:n turvallisuusneuvoston päätöstä, jonka mukaan mahdollinen sotilaallinen väliintulo sallitaan silloin kun se katsotaan välttämättömäksi tämän tavoitteen saavuttamiseksi; kannattaa sen vuoksi mahdolliseen sotilaalliseen väliintuloon valmistautumista NATO:n ja WEU:n puitteissa Kosovon siviiliväestön suojelemiseksi ja jotta konfliktin leviäminen naapurivaltioihin voidaan estää;

5. Kehottaa komissiota, neuvostoa ja jäsenvaltioita antamaan kaiken mahdollisen tukensa naapurivaltioille ja lähialueille, mukaan lukien niiden tukeminen alueen turvallisuuden ja vakauden turvaamisessa, tarvittaessa NATO:n ja WEU:n puitteissa;

6. Vaatii Yhdistyneitä kansakuntia lähettämään viivytyksettä kansainvälisiä tarkkailijoita Kosovon ja Serbian rajalle;

7. Vaatii komissiota ja neuvostoa lähettämään mahdollisimman pian paikan päälle humanitaarisen valtuuskunnan, jonka tehtävänä on järjestää hätäavun jakelu kosovolaisille pakolaisille, ja kehottaa niitä tutkimaan mahdollisuutta avata ns. humanitaarisia käytäviä, joita pitkin kansainvälinen apu pääsee varmasti ja nopeasti perille;

8. Kehottaa komissiota ja neuvostoa antamaan kaiken tarvittavan humanitaarisen avun Kosovon väkivaltaisuuksien uhreille ja niitä paenneille; kehottaa jäsenvaltioita lopettamaan pakolaisten ja turvapaikanhakijoiden palauttamisen Kosovoon, jossa heidän suojeluaan ei voida taata;

9. Muistuttaa siitä, että entisen Jugoslavian kansainvälinen sotarikosrikostuomioistuin on toimivaltainen koko entisen Jugoslavian alueella, ja kehottaa siksi sen virallista syyttäjää turvautumaan kaikkiin käytettävissään oleviin keinoihin, jotta Kosovossa rikoksiin syyllistyneet saataisiin oikeuden eteen;

10. Antaa täyden tukensa kaikille henkilöille ja järjestöille Kosovossa ja sen ulkopuolella, jotka yhä yrittävät ratkaista Kosovon konfliktin poliittisesti vuoropuhelun avulla;

11. Kehottaa puhemiestään välittämään tämän päätöslauselman komissiolle, neuvostolle, WEU:lle, NATO:lle, YK:n turvallisuusneuvostolle, Jugoslavian liittovaltion ja Serbian presidenteille ja hallituksille sekä Kosovon väestön edustajille.